На основу члана 67. Статута општине Теслић („Службени гласник општине Теслић“ број 4/17) и  Уговора о додјели гранта број: 02-014-479718 од 18.07.2018. године закљученог између Института за развој младих КУЛТ  и Општине Теслић, начелник општине Теслић, доноси

ПРАВИЛНИК
О КРИТЕРИЈИМА, НАЧИНУ И ПОСТУПКУ РАСПОДЈЕЛЕ СРЕДСТАВА ИЗ ПРЕДУЗЕТНИЧКОГ ФОНДА ЗА МЛАДЕ   КОЈИ СЕ СУФИНАНСИРА СРЕДСТВИМА  БУЏЕТА ОПШТИНЕ ТЕСЛИЋ

ПОГЛАВЉЕ I – ОПШТЕ ОДРЕДБЕ

Члан 1.
(Предмет Правилника)

(1) Правилником о критеријима, начину и поступку расподјеле средстава из Предузетничког фонда за младе који се финансира средствима Института за развој младих КУЛТ (у даљем тексту: Институт) и буџета Општине  (у даљем тексту: Правилник) утврђују се: намјена, услови и начин остваривања права на подстицајна средства, врста и висина подстицајних средстава, поступак одобравања, начин провођења надзора намјенског коришћења, извјештавања, као и потребна документација.
(2) Граматички изрази употребљени у овом Правилнику за означавање мушког или женског рода подразумјевају оба пола.
Члан 2.
(Апликанти)

Средства из Члана 1. Овог Правилника  додјељују се особама старосне доби од 18 до 35 година старости и то:
· као појединцима или као тиму;
· који имају пословне идеје и желе започети посао у одређеној дјелатности на подручју општине Теслић осим трговине и угоститељства (изузев оригиналних идеја везаних за туризам и домаће производe);
· који у тренутку подношења пријаве немају регистровану властиту дјелатност;
· који нису имали регистровану, а потом одјављену, дјелатност у претходне двије године прије објаве јавног позива;
· са пребивалиштем на подручју  општине Теслић најмање 12 мјесеци прије објаве јавног позива;
· који нису осуђивани за кривична дјела против привреде и кривичних дјела против имовине;
· да су незапослена и пријављена на евиденцији Завода за запошљавање РС, Биро Теслић.

Kрајњи рок за имплементацију активности финансираних средствима Фонда је 01.02.2020. године.


ПОГЛАВЉЕ II– ЈАВНИ ПОЗИВ

Члан 3.
(Јавни позив)

(1) Средства се додјељују на основу јавног позива који расписује начелник општине Теслић (у даљем тексту: Начелник).
 (2) Јавни позив за расподјелу средстава из Члана 1. Правилника  објављује се на огласној табли, на службеној wеb-страници Општине и другим средствима информисања.
(3) Јавни позив за расподјелу средстава траје 60 дана од дана објављивања на огласној табли и на службеној wеb-страници Општине. 
Члан 4.
(Комисија за одабир бизниса)

(1) Одабир пословне идеје за финансирање средствима буџета Општине  и Института врши Комисија, коју именује Начелник.
(2) Комисију чине предсједник и најмање три члана. Предсједник Комисије  и један члан Комисије именују се из реда службеника Одјељења за привреду и пољопривреду (Одсјек за привреду и Одсјек за локални економски развој и европске интеграције), један члан из тима Института и један члан из пословног сектора. 
(3) Стручне и административно-техничке послове за потребе Комисије обављат ће Одсјек за привреду.
(4) Комисија је дужна да након спроведеног поступка одабира пословних идеја које ће се финансирати средствима из Фонда у року не дужем од 8 дана, сачинити извјештај и коначну ранг листу са приједлогом одлуке о расподјели средстава из Фонда доставити Начелнику и објавити резултате на огласној табли и  на службеној wеб-страници општине.


ПОГЛАВЉЕ III – ПРИЈАВА ЗА ЈАВНИ ПОЗИВ

Члан 5.
(Пријава)

(1) Субјекти из члана 2. Правилника подносе пријаву Комисији на објављени јавни позив. 

(2) Пријава треба садржавати:
· попуњен пословни план (прописан образац);
· биографију;
· копију личне карте;
· копију пријаве о пребивалишту (не старију од 6 мјесеци);
· изјаву да нису осуђиване за кривична дјела против привреде и кривична дјела против имовине (саставни дио обрасца пријаве, а потврду издату од стране надлежног органа доставиће апликанти чији бизниси буду подржани из Фонда, а прије потписивања уговора о додјели средстава);
· потврду да су евидентирани на Заводу за запошљавање, Биро Теслић.

(3) Апликант у свом пословном плану наводи укупан износ потребан за реализацију пословне идеје и дио недостајућих средстава. 
(4) Апликант може аплицирати неограниченим бројем пословних планова, али ће само један бити подржан. 
(5) Један тим, односно самостални подносилац, може пријавити више пословних планова. Иста особа не може бити члан два тима, нити истовремено пријавити идеју као самостални подносилац и бити члан једног тима.

Члан 6.
(Пријавни образац/Пословни план)

Пријавни образац у виду пословног плана подноси апликант и садржи:
· личне податке о апликанту (име и презиме, адресу, телефон/факс, е-маил и друге податке предвиђене пријавним обрасцем);
· сажетак пословног плана;
· информације о менаџменту;
· карактеристике производа / услуге;
· анализу тржишта;
· маркетинг и план продаје;
· финансијски и инвестициони план,
· факторе успјеха и ризика.
· буџет утрошка средстава која се траже из Фонда (по структури и временском  року утрошка).



Члан 7.
(Информације за апликанте)

(1) Информације о објављеном јавном позиву и обрасце за подношење пријаве за финансирање бизниса из фонда биће објављене на wеб-страници Општине и доступни у Одсјеку за привреду.
(2) Пријаве с документацијом шаљу се на адресу  Карађорђева 18, Теслић или достављају лично у Општину – шалтерска служба (шалтер број 5), с назнаком „За Комисију за додјелу средстава у склопу Предузетничког фонда за младе “. Пријава се доставља лично или поштом. У јавном позиву ће бити наведен рок за подношење захтјева.
(3) Током  периода  за подношење пријава Општина и Институт ће организовати Дане отворених врата на којима ће се сви заинтересовани упознати са Пројектом и  начином израде бизнис планова.

ПОГЛАВЉЕ IV – КРИТЕРИЈИ ЗА ОЦЈЕЊИВАЊЕ

Члан 8.
(Критерији)

(1) Начелник  доноси одлуку о расподјели средстава апликантима из Фонда  на основу приједлога Комисије из Члана 4. Правилника, који је сачињен у складу са сљедећим критеријима:
а) Елиминаторни критерији:
· пословни план није достављен у назначеном року;
· недостају формални услови за кандидовање пословног плана (непотпуна или нетачна документација);
· пословни план није попуњен у потпуности/ није испоштована процедура за писање пословног плана;
· бизнис се не реализује на подручју општине;
· апликант је осуђиван за кривична дјела против привреде и кривична дјела против имовине;
· бизнис угрожава животну средину и није у складу са свим важећим законима и другим прописима о заштити животне средине;
· дјелатност припада групи која је искључена из програма у складу са Чланом (2) Правилника.

б) Критерији за оцјену квалитете пословног плана утврђени  су у оквиру сљедећих сегмената:
	Критерији
	Број бодова

	Врста дјелатности
	

	Производња
Интелектуалне услуге
Услуге
	30
20
10

	Број запослених
	

	1	
2-3
4 и више
		10
	20
	30

	Оцјена пословне идеје
		

	Одлична
Добра
Условно добра
	21 - 30
11 - 20
до 10



	Оцјена бизнис плана
	

	Одличан
Добар
Условно добар
	21 - 30
11 - 20
до 10

	Извори финансирања
	

	Мјешовити (властита и грант средства)
Мјешовити (властита, грант и туђа средства, кредит, позајмица)
Грант
	15
10

5

	Властито учешће
	

	50% и више
25% и више
Без учешћа
	15
                       10
                         0

	Инвестиција (вриједност)
	

	15.001,00 КМ и више
од 5.001,00 – 15.000,00 КМ
до 5.000,00 КМ
	15
10
5                           

	Иновативност (на подручју Општине)
	

	Дјелатност не постоји
Дјелатност слабо заступљена
Дјелатност постоји
	20
10
0

	Утицај на животну средину
	

	Доприноси унапређењу и очувању  животне средине
Нема утицај на животну средину 
	5

0



Члан 9.
(Оцјена пословног плана)

(1) Комисија врши оцјену пословног плана у складу са дефинисаним критеријима. 
(2) Коначна оцјена бодова представља збир бодова свих критерија.
(3) Уколико се чланови Комисије не усагласе око неког од елиминаторних критерија, коначна одлука доноси се на основу већине гласова свих чланова Комисије.
(4) Комисија коначну оцјену сваког пословног плана врши на обрасцу за Комисију, који је саставни дио Правилника.




Члан 10.
(Образац за Комисију)

Образац за Комисију садржи:

а) назнаку да ли се план подржава или не; 
б) оцјену пословног плана по основу бодовања по критеријима из Члана 9.     Правилника, коју попуњавају чланови Комисије;
ц) назнаку да се пословни план одбија (у случају да нису испуњени критерији) са навођењем разлога одбијања;
д) рубрику Остало за додатна мишљења и образложења у вези с пословним планом (од важности за Комисију), а чије вредновање није прописано у критеријима;
е) потписе предсједника и свих чланова Комисије.

Члан 11.
(Одлука о расподјели средстава)

(1) Комисија доноси приједлог одлуке о расподјели средстава руководећи се оцјеном пословног плана на основу критерија прописаних у члану 8.  Правилника. У случају да два или више пословних планова добију исти број бодова, а расположива средства нису довољна за њихово финансирање, Комисија већином гласова врши одабир пословног плана за финансирање.
(2) Укупан износ гранта је 60.000,00 КМ. Износ средстава који се додјељује  једном апликанту је фиксно 7.500,00 КМ (50% Општина, 50% Институт).
(3) Структура одобрених средстава може се употријебити: максимално 60% за набавку опреме и за трошкове пословања ( таксе, закупнина, комуналије и др.) и 40% за уплате пореза и доприноса на плате, а начин и рокови исплате средстава дефинисаће се појединачним уговорима са апликантима.
 (4) Комисија утврђује ранг листу која се објављује на огласној табли Општине, на коју апликанти имају право жалбе у року од 8 дана од дана објаве исте. Жалба се изјављује Начелнику општине Теслић.

 (5) Коначна одлука Начелника о расподјели средстава из става (2) овог члана објавиће се на огласној табли Општине и на службеној wеb-страници Општине.


ПОГЛАВЉЕ V – УГОВОРИ С АПЛИКАНТИМА

Члан 12.
(Уговори за одобрене пословне планове)

(1) Након доношења одлуке о расподјели средстава, Начелник и Институт закључују уговор са субјектима из члана 2. Правилника, који садржи права, обавезе и одговорности, начин праћења провођења одобреног пословног плана, начин праћења намјенског трошења средстава, те елементе наративног и финансијског извјештавања о реализацији пословног плана.
(2) Средства ће бити дозначена након потписивања уговора, у ратама, по принципу рефундације, у складу с достављањем потребне документације. 
(3) Кориснице су дужне да приликом набавке роба или услуга прибаве документацију неопходну за поврат ПДВ и исту доставе Општини уз другу финансијску документацију која је прописана правилима Института.
(4)   У случају да на Јавни позив буде пријављен већи број заинтересованих корисница од онога чији се пословни планови могу финансирати расположивим средствима Програма, а у оквиру реализације пројекта дође до одустајања или раскида уговора са неким од корисника, биће понуђено потписивање уговора првом сљедећем апликанту са утврђене ранг листе који испуњава прописане услове.

(5) Процес регистрације бизниса може трајати најдуже три (3) мјесеца од дана потписивања уговора.  Уколико у наведеном периоду апликант који је потписао уговор не региструје бизнис, биће понуђено потписивање уговора првом сљедећем апликанту са утврђене ранг листе који испуњава прописане услове.

Члан 13.
(Извјештаји)

Апликанти којима су додијељена средства за развој бизниса подносе наративне и финансијске извјештаје о реализацији координатору Пројекта иманованом од стране Начелника, у складу с роковима предвиђеним уговором о додјели средстава кориснику.

Члан 14.
(Праћење закључених уговора)

Провођење закључених уговора за одобрене пословне планове из Члана 12.  Правилника и  контролу утрошка средстава обавља координатор Пројекта испред Општине и особље именовано од стране Института. 

ПОГЛАВЉЕ VI – ЗАВРШНЕ ОДРЕДБЕ

Члан 15.
(Ступање на снагу)

Овај Правилник ступа на снагу даном доношења, а објавиће се у Службеном гласнику општине Теслић.

Број: 02-020-18/18		                                                                      НАЧЕЛНИК ОПШТИНЕ

